钦定古今图书集成/方舆汇编/职方典/第1080卷 > 兴化府山川考二 通志
## 钦定古今图书集成/方舆汇编/职方典/第1080卷 > 兴化府山川考二 通志

仙游县

金石山　在城内东北隅。以宋傅楫居此得名。二飞山　原名大飞山，在县城外北五里，县之主山也。自县西北九座山分脉，高千仞，屹立为二，其势翼然如飞，故名。西有宋喻景山隐居处。石鑴大飞书院。郡人陈宓《和景山》诗：“仙溪七十里，半世始闻名。一日见山面，千里怀友情。古匏浮醾醁，清水照尘缨。霜月亭亭白，连床话到明。” 将军山　在二飞山东，屹立千丈，顶若兜鍪。宋张濬裔居此。

瀑布山　：在县城外北五里。峭拔空阔，林木森耸，飞瀑如练。

冨洋山　在县城外北七十里，有僧居此。唐郑良士《寄冨洋禅者》诗：“画破青山路一条，走鞭飞盖去何遥。碍天岩树春先冷，锁院溪云昼不销。” 可谓曲尽冨洋之胜。九座山　，在县城外西北七十里。重峦叠嶂，巍然高耸者九座，八峰环拱一峰，故名。唐咸通中，僧智高居此。上有盘髻峰、蟒口岩、锡成泉、彻云涧、透龙石、龙潭。

九云山　与九座山相连，下有灵湫，祈雨多验。梁山　，在县城外西北四十里，平田中突起一峰，层峦耸秀，多为神仙所居。相传“梁时尝有紫气，烟雾凝结，经旬方散。”

屏山　在县城外西五十里。其山高大，状如列屏。

泗洲台山　在县城外三十五里。相传尝有仙人往来其间，又名仙人岩。郑良士诗：“到此溪亭上，浮生始觉非。野僧还惜别，游客亦忘归。月满千岩静，风清一磬微。何时脱尘役，杖履愿相依。” 飞乌山　在县城外西北十五里。相传昔有孝子庐墓于此，飞乌来集，故名。

旗山　在县城外东北十五里。山高大，四面如旗。宋郭孝子居焉。祠中双阙犹存。

高望山　在县城外东北三十里。其峰高耸，宜远眺，故名。

石所山　在县城外东北六十里。山高数千仞，盘绕百馀里。其巅有石如笏，高三丈许。宋黄钟建书堂其麓。宋林光朝、刘夙尝游此，曰：“天下佳山水，未有如鲤湖石所者也。” 上有云居岩，古篆百馀字，如龙蛇纠缠不可识。下视空阔，沧海渺漫，历历可数。郑樵尝建书院其上。又有乌头岩、麦斜岩　在石所山之左。元时林樵谷璧卿隐此，颜之曰樵谷山。今石勒尚存。前为陈公池，左有两石洞，右为玉泉。岩石纵横，洞口上覆巨石窦而入，清冷逼人。前为楼，群山环拱如屏，烟云蔽亏。明郡人林俊诗：“地幽人不到，僧定午犹关。山雨暝丛竹，松涛喧暗湍。宿猿冲果落，度鸟见人还。束缚超何向，凭高意渺漫。” 闽县郑善夫诗：“今我不乐游麦斜石田璚草摇春华洞门玲珑骇初见细路窈窕行未涯是日春光正骀荡黄鹂布谷声相向远树葱菁色已齐古木诂屈神犹壮岩下山翁供酒脯赏心岂复忧行厨云端倘遇林樵谷为我分张石室书” 又旁有善果岩。南湖岩　在石所山之旁，峰峦耸秀，下瞰平湖。宋需禅师与陈易尝栖此，后徙去。需《寄易》诗：“拂石跏趺树影宽，定回霜月照人寒。此时滋味谁知得？写与秋藤居士看。” 易答诗：“年来多病爱栖禅，宝鉴慵将照丑妍。却忆南湖孤顶月，定回金磬落岩前。”

高阳山　，一名谷目山，在县城外东北六十里。山林蓊荟，居人斲木以识出入。有谓谷中山水娟秀，如人有眼目，是其清明处也。

云顶峰　，在县城外东北八十里。端峭秀丽，摩拂云霄。郑氏祺山书堂峙此。山之旁为漈坑，中有旧隐岩、眠云阁、钓月湾、闻猿洞。

小岩山　在县城外东北六十里。叠嶂环拱，绝涧争喧。由石门入，中有石屏、石镜、石龟、石鼓。北山岩　在县城北七十里，上有石室，可坐百

人相传初无泉源，雷裂其石，泉始迸出。宋方车诗：“夜良静对维摩室，高摘星辰咫尺间。” 郑樵诗：“西风泄泄片云闲，一夜寒泉卧北山。倚杖岩头秋独望，稀疏烟垄是人间。”

蔡溪岩　在县城外东六十里。宋陈易旧隐处，不下山五十馀年，蔡枢从陈易游，因名“蔡溪岩。” 前有石如双阙，曰“石门” ，高三十馀丈，广八十丈。石门之北，峭壁环立，有飞瀑数百丈直泻而下，瀑尽处为龙潭。有普陀岩、罗汉洞、幻游洞、象王峰、狮子峰、望赏台。陈易结庐其间，有藏真坞、德云轩、澄心堂、眠云石诸胜。

何岭　在旧县西来苏里，以何氏九仙名。宋陈谠大书“何岭，县令陈哲勒石。” 岭有泉出石罅间，林正夫刻“仙泉井” 三大字以表之。蔡襄诗：“何岭巍峨欲接天，回头人与白云连。桃花不点寻常路，从此依稀度九仙。” 明龚用卿诗：“寻真初入仙游路，晴日春山兴不违。山向穷时皆鸟道，路当险处有柴扉。云边乔木千章暗，涧” 底清泉百道飞。欲向神仙求秘术，沧洲久已著荷衣。

古重山　在县城外东北二十里。上有古重岩，深广各四丈，旁石室十馀所。

九仙山　在县城外东北二十五里。林木森翠，石涌飞泉，色白味甘。旧传何氏兄弟饮此轻举。东有仙迹石。唐景云间清源县《仙水庙记》尚存。昆仑山　在县城外东十五里，二峰相并，圆整秀拔，上有蟹井，旱则设坛场祷焉。宋王回子孙世居其麓。

宝幢山　在县城外西十二里，有东西二峰相拱。一名金貂，一名“玉幢。” 宋刘克庄诗：“不见层峦与复岩，眼中彝旷似江南。烟收绿野连青嶂，楼瞰朱桥映碧潭。丞相无家暂住寺，聘君有字尚留庵。荒山数亩如堪买，更欲诛茅老一龛。” 明柯潜诗：“宝幢峰下烟霞古，老树如龙欲飞舞。山气薰成五色云，泉声散作千林雨。我” 爱溪山事事幽，锦袍醉踏东风游。题诗净扫岩头石，把酒还登竹外楼。空门自与人间别，夜榻焚香卧清绝。明朝长啸拂衣归，闲却溪山与风月。

钟石山　在县城外西南二十里。形如覆钟。下有仙门洞，石门高广丈馀，东畔有石刻云：古有樵夫遇一翁，山巾野服，问家居何处，答曰：“家居此山，今五百年。” 樵夫曰：“何不见公屋宇门户？” 翁以手指石，石开为门，翁入门化为鹤飞去。鸣山　在县城外南八里。山顶有风穴，中有蛎壳，天将雨则鸣，其声殷殷若雷，过三日不“雨则旱。” 上有鸣峰岩，叠嶂悬崖，清泉白石，甚为幽胜。白石山　，在县城外南十里，孤标秀异，林木蔚然，白石成岩，下流清谿，即郑良士隐处。

香山　，在县城外南十五里。昔有人登山闻异香，忽于地中得之，宛若乳香。

盘龙山　，在县城外南四十里。盘旋九支，泥石皆紫。下有赤湖、焦溪。

石鼓山　在县城外东四十里。上有巨石如鼓，县治之《水口山》也。

翘足山　在县城外南五里，自留仙山分脉而来，又名“乔木山。”

罗山　，在县城外南五里。如凤展翼。《傅氏世家》之唐妙应祖师指此山可居，傅遂居焉，后林氏同居于此。

留仙山　，在城外东南五里。何仙兄弟尝憩此，今石棋局犹存。

洪山　在县城外东南十五里。洪崖险峻，常有紫气盘绕，兼有丝竹之声。今天阴夜晦，辄有火星出没岩壑间，上下往来不定。

琼山　，在县城外东二十里，上有石，莹洁如玉，高数丈，广十馀丈，可坐数百人。

塔斗山　，在县城外南四十五里。上有虞峰岩、观海楼、万寿塔。

锦屏山　在县南四十里，形如屏幛枫亭市居迤延其下。市南陆氏有芙蓉园、活水亭，多题咏。三会溪　在县城外西十五里。元郡人林萍斋篆有《三会闲行》诗：“风摇陇麦东西浪，春入郊原远近花。闲趁溪流到村曲，断垣乔木两三家。溪上横冈一道斜，成行鸳鹭落平沙。竹篱茅舍林中见，髣髴孤山处士家。” 大济溪　在县城外西十里。其源自九座飞丘合众流东南行入三会溪。

安吉溪　：在县城外东十五里。源出九座之龙湫，东南行四十里为碧溪，又五里为清光潭，又五里为龙击溪。

昆溪　在县城外东十五里。源出安吉溪，历碧溪、清先潭，出仙水桥而南为西林溪，以入大溪。

可溪　在县城外南七里。源出香山潘岩，流入于仙溪。

九溪　在县城外南十里。水绕香山九曲，北通仙溪。

仙溪　在县城南门外。一名“南溪” ，一名“蓝溪。” 西北受永春、德化诸水，东南行至县前，环绕如带。东过青龙桥，历石马俞潭，出濑溪以入海。枫亭溪　在县城外东四十五里。

沙溪　：在县城东南四十五里。

圣泉　　　　吕泉　俱在仁孝里。

瑞泉　在仁德里

勋阳上保泉　、勋阳下保泉　、白岩保泉、滩溪保泉　　、坑源阴泉　　、塔边洋泉、南湖高东林泉　，俱在兴贤里。

五泉　　　　大泉　　　　、干尾井泉、洋浦泉　　　、泉窟　俱在折桂里。

凤井　：在城内县治左右，左曰“左眼泉” ，右曰右眼泉。

义井　在城中。东街三，西街二，南北街各一，俱在城内。

龙井　在仁德里龙华寺后，其水不涸。

竹房井　在仁德里坑头村。石篆，宋宝祐丙辰造。

碧泉井　　　、“泮林范井　　” 、“月台院前井” 、“井尾洋井　” 俱在兴贤里。

道者井　　　、蟹井　　　　、锦井　俱在折桂里。

珠井　在香田里